ອອສເຕຣເລຍ ຢຶດການຂົນສົ່ງຢາເຟັນຕານີລໄດ້ເປັນປະຫວັດການ
ໜ່ວຍສືບສວນຂອງລັດຖະບານກາງ ໄດ້ຕ້ອງຕິຕໍ່ພວກລັກລອບຄ້າຂາຍສິ່ງທີ່ຜິດກົດໝາຍວ່າເປັນ "ກາຝາກ" ລຸນຫຼັງມີການກວດພົບການຂົນສົ່ງຢາເສບຕິດທີ່ເປັນອັນຕະລາຍຮ້າຍແຮງ ຢູ່ໃນເຄື່ອງຈັກ ໃນທ່າເຮືອຂອງນະຄອນເມລເບິນ
ຕຳຫຼວດອອສເຕຣເລຍ ຢຶດຢາເສບຕິດ ທີ່ຜິດກົດໝາຍ ເຟັນຕານີລ (Fentanyl) ທີ່ເປັນອັນຕະລາຍຮ້າຍແຮງ ເຊິ່ງລັກລອບຂົນສົ່ງ ເຂົ້າປະເທດ ຄັ້ງໃຫຍ່ທີ່ສຸດເທົ່າທີ່ເຄີຍຢຶດໄດ້, ໂດຍມີມູນຄ່າເຖິງ 18 ລ້ານ 6 ແສນໂດລາສະຫະລັດ ພ້ອມທັງຢາບ້າອີກຈໍານວນ 30 ກິໂລກຣາມ, ໂດຍຄົ້ນພົບຢູ່ໃນອຸ ປະກອນທາງດ້ານອຸດສາຫະກໍາທີ່ສົ່ງມາຈາກປະເທດການາດາໃນເດືອນທັນວາຂອງປີທີ່ຜ່ານມາ ຟີລ ເມີເຊີ ມີລາຍງານກ່ຽວກັບເລື້ອງນີ້, ເຊິ່ງ ທິບສຸດາ ຈະນໍາເອົາລາຍລະອຽດມາສະເໜີທ່ານ ໃນອັນດັບຕໍ່ໄປ ເຈົ້າໜ້າທີ່ຕໍາຫຼວດຂອງອອສເຕຣເລຍ ໄດ້ອະທິບາຍກ່ຽວກັບບັນດາສະມາຊິກຂອງແກັ່ງທີ່ພະຍາຍາມລັກລອບນໍາເຂົ້າຢາເສບຕິດເຟັນຕານີລຈາກການາດາ ວ່າເປັນ “ກາຝາກ ” ຢາເຟັນຕານີລ ແມ່ນນໍາໃຊ້ເພື່ອບັນເທົາຄວາມເຈັບປວດແບບຊໍາເຮື້ອໂດຍທ່ານໝໍ ເຈົ້າໜ້າທີ່ຂອງອອສເຕຣເລຍ ກ່າວວ່າ ມັນໃຊ້ໄປໃນທາງທີ່ຜິດ ແລະບໍ່ຖືກ ຕ້ອງໄປທົ່ວໂລກຈົນກາຍມາເປັນລະດັບຂອງ “ການແຜ່ລະບາດ,” ເຊິ່ງໄດ້ເຮັດໃຫ້ມີຜູ້ເສຍຊີວິດຍ້ອນຢາດັ່ງກ່າວນີ້ເຖິງປີລະຫຼາຍພັນຄົນ ເຈົ້າໜ້າທີ່ ໄດ້ມີການປະກາດກ່ຽວກັບການຢຶດຢາດັ່ງກ່າວໃນວັນຈັນວານນີ້, ເຊິ່ງອະທິບາຍການຄົ້ນພົບຢາດັ່ງກ່າວ ທີ່ເຊື່ອງໄວ້ຢູ່ໃນເຄື່ອງຈັກຢູ່ທີ່ທ່າເຮືອໃນນະຄອນເມລເບິນວ່າເປັນກໍລະນີ “ທີ່ບໍ່ທໍາມະດາ ” ຜູ້ສືບສວນກ່າວວ່າ ຢາເສບຕິດດັ່ງກ່າວນີ້ສ່ວນຫຼາຍມັກປະສົມກັບເຮໂຣອິນ, ໂດຍມັນຈະສົ່ງຜົນທີ່ຮ້າຍແຮງເຖິງຂັ້ນເສຍຊີວິດ ທ່ານແອນໂທນີ ຮອລ (Anthony Hall) ຮັກສາການຜູ້ບັນຊາການຕໍາຫຼວດຂອງລັດຖະບານກາງອອສເຕຣເລຍ ກ່າວວ່າ: ການຂົນສົ່ງທີ່ຜິດກົດໝາຍນີ້ ຖືກຄົ້ນພົບໃນເດືອນທັນວາ ຂອງປີທີ່ຜ່ານມາຢູ່ໃນເຄື່ອງກຶງ ສໍາລັບໃຊ້ໃນວຽກກຶງໄມ້ ຫຼື ກຶງໂລຫະ ໃນຂັ້ນຕົ້ນ ໜ່ວຍງານກອງກໍາລັງຮັກສາຊາຍແດນໄດ້ສັງເກດເຫັນລັກສະນະຂອງເຄື່ອງຈັກທີ່ໃຊ້ສໍາລັບຈອດ ແລະ ເຄື່ອງທາສີທີ່ເຊື່ອມຄຸນນະພາບ, ຫຼັງຈາກນັ້ນ ຢາເສບຕິດຕ່າງໆຈຶ່ງໄດ້ຄົ້ນພົບຢູ່ພາຍໃນເຄື່ອງດັ່ງກ່າວ ປັດຈຸບັນ, ມີພຽງແຕ່ລາຍລະອຽດຕ່າງໆຂອງການຢຶດຢາດັ່ງກ່າວນັ້ນທີ່ໄດ້ຮັບການເປີດເຜີຍເນື່ອງຈາກ “ຄວາມຊັບຊ້ອນ ແລະຄວາມລະອຽດອ່ອນຍັງຄົງຢູ່ໃນຂັ້ນຕອນຂອງການສືບສວນ ” ການສືບສວນສອບສວນຍັງຄົງດໍາເນີນຕໍ່ໄປ, ຍັງບໍ່ທັນມີການຈັບກຸມໃດໆເກີດຂຶ້ນ ຕໍາຫຼວດຍັງຢຶດໄດ້ຢາບ້າອີກຈໍານວນ 30 ກິໂລກຣາມ, ເຊິ່ງຮູ້ໃນຊື່ທີ່ເວົ້າກັນທົ່ວໄປວ່າ “”ຢາໄອຊ໌” ໃນອອສເຕຣເລຍ ໃນເດືອນມິຖຸນາ, ມີການລາຍງານໂດຍຄະນະກໍາມາທິການສືບລັບດ້ານອາຊະຍາກຳຂອງອອສເຕຣເລຍ, ໂດຍແມ່ນໜ່ວຍງານຂອງລັດຖະບານກ່າວວ່າ ອອສເຕຣເລຍເປັນປະເທດທີ່ມີລາຍງານວ່າ ໃຊ້ຢາບ້າສູງທີ່ສຸດ ເຊິ່ງເປັນສານກະຕຸ້ນ ສັງເຄາະທີ່ຜິດກົດໝາຍ ສໍາລັບປະຊາຊົນຢູ່ໃນທົ່ວໂລກ ການສຶກສາໄດ້ລະບຸວ່າ ການໃຊ້ຢາເຟັນຕານີລຢູ່ໃນອອສເຕຣເລຍແມ່ນ “ຢູ່ໃນລະດັບທີ່ບໍ່ແນ່ນອນ” ແລະ “ຍັງຄົງມີຂະໜາດຕໍ່າ ເມື່ອສົມທຽບກັບຢາເສບຕິດຊະນິດອື່ນໆ ” ຢ່າງໃດກໍຕາມ, ມີຂໍ້ສັງເກດວ່າ ການລະເມີດໃນການສັ່ງຈ່າຍຢາ ເຄຕາມີນ (Ketamine) ທີ່ເປັນອັນຕະລາຍ, ເຊິ່ງບໍລິຫານງານໂດຍຜູ້ຊ່ຽວຊານທາງດ້ານການແພດ ແລະສັດຕະວະແພດ ໃນລັກສະນະຂອງຢາແກ້ປວດ ແມ່ນ “ເປັນຄວາມກັງວົນທີ່ເພີ້ມສູງຂຶ້ນ ”